MUNCA ÎN FOLOSUL COMUNITĂŢII 

ABSTRACT
În sistemele penale ale statelor membre ale Uniunii Europene se pune tot mai mult accent pe „umanizarea” justiţiei penale, iar modificările legislative în domeniul dreptului penal au la bază resocializarea.

Crearea unei alternative ieftine la pedeapsa cu închisoarea pe termen scurt a reprezentat cel mai important argument în favoarea introducerii muncii în folosul comunităţii în sistemele sancţionatoare din Europa.
Tendinţa generală este de a utiliza munca în folosul comunităţii din ce în ce mai frecvent şi de a o asocia în practicăşi cu alte măsuri sau obligaţii, care fie  asigură condamnaţilor un suport social, fie răspund altor nevoi criminogene. 
Munca în folosul comunităţii este în exclusivitate o pedeapsă lăsată la aprecierea instanţei în legislaţiile  penale din Marea Britanie, Polonia şi Ungaria. 

În legislaţia penală din Suedia şi Germania aceasta poate fi aplicată numai ca pedeapsă complementară. 

În Franţa şi Spania ea poate fi aplicată atât ca pedeapsă arbitrară, cât şi ca una complementară. 

În ultima perioadă în multe ţări europene se aplică din ce în ce mai des această formă de pedeapsă ca alternativă la pedepsele de privare scurtă de libertate. Aceasta este o formă a unei pedepse ce nu presupune privarea de libertate, dar care impune anumite constrângeri. Munca în folosul comunităţii este o sancţiune care are drept scop prevenirea, educarea şi repararea greşelilor. 

I. INTRODUCERE

Prin conţinutul său dual – punitiv şi educativ – munca în folosul comunităţii prezintă un interes deosebit pentru politicile penale ale secolului XXI. În Europa, această pedeapsă a fost consacrată legislativ la sfârşitul anilor ’70. Consacrarea în practica instanţelor a fost mai târzie, cele mai multe jurisdicţii înregistrând o utilizare frecventă a acestei pedepse abia după câţiva ani de la adoptarea noii legislaţii
. 

În contextul creşterii alarmante a numărului deţinuţilor din penitenciare în anii '60-'70, în  ţările europene s-a pus problema introducerii sau extinderii măsurilor şi sancţiunilor comunitare, cum ar fi: monitorizarea electronică, medierea victimă-infractor, amânarea pronunţării pedepsei sau a executării acesteia, suspendarea condiţionată sau sub supraveghere etc. Printre acestea, un loc special l-a ocupat de la început munca în folosul comunităţii. Acest lucru  s-a datorat în mare parte faptului că publicul şi, în ultimă instanţă, instanţele percepeau celelalte sancţiuni comunitare ca pe acte de clemenţă, ca şanse în plus acordate infractorului. Munca în folosul comunităţii, în schimb, conţine o importantă conotaţie punitivă: infractorului i se cere să muncească neplătit sub supravegherea comunităţii pe care a prejudiciat-o. În acelaşi timp, această pedeapsă are avantajul că este alternativă la închisoare, deci contribuie la descongestionarea penitenciarelor. Crearea unei alternative ieftine la pedeapsa cu închisoarea pe termen scurt a reprezentat cel mai important argument în favoarea introducerii muncii în folosul comunităţii în sistemele sancţionatoare din Europa. 

În rândul statelor care aplică această sancţiune, un loc distinct îl ocupă Belgia, unde această obligaţie se impune în mare parte infractorilor care au comis fapte de gravitate medie. 

Chiar dacă se denumeşte diferit (muncă de interes general, pedeapsă în comunitate sau serviciu comunitar), munca în folosul comunităţii reprezintă de fapt fie o pedeapsă principală (Marea Britanie, Franţa, Cehia), fie o obligaţie de supraveghere (Suedia şi Belgia), fie o măsură provizorie (Belgia). Excepţie de la această regulă face Franţa, unde „munca în interes general” poate fi atât pedeapsă principală, obligaţie de supraveghere, cât şi pedeapsă complementară aplicată la infracţiuni rutiere. 

Scopul pedepsei este de a înlesni reintegrarea socială a infractorilor, în special a celor minori şi tineri. Din păcate, în standardele de executare a muncii în folosul comunităţii este accentuată latura punitivă, cea de prestare a muncii neplătite. Numai în Belgia şi Marea Britanie aspectul educativ este evidenţiat. Astfel, în Marea Britanie 10 % dintre orele de muncă trebuie să fie utilizate în cadrul unor programe de învăţare. În Belgia orele petrecute în programe educative pot fi considerate ca ore de muncă prestată. Combinarea pedepsei cu programe de susţinere socială sau educative reprezintă cea mai bună cale de urmat în executarea activităţii prestate în folosul comunităţii, aşa cum arată o multitudine de cercetări realizate în Marea Britanie. Aceste concluzii au influenţat semnificativ practica în unele state din Europa (Belgia şi Marea Britanie). 

Deşi au avut momente diferite de consacrare legislativă a muncii în folosul comunităţii (Suedia -1993, Franţa – 1983, Belgia - 1965, Cehia - 1996), cele mai multe state au urmat exemplul Marii Britanii în ceea ce priveşte modul de aplicare şi executare a acestei pedepse. Aplicarea acestui tip de pedeapsă a fost de cele mai multe ori precedată de experimente (Marea Britanie, Suedia şi Belgia), care au durat uneori şi 3 ani (Suedia). 

Între momentul intrării în vigoare a pedepsei şi momentul în care aceasta a fost aplicată în mod semnificativ în practica instanţelor s-a scurs un interval de timp important. Din perspectiva aplicării, munca în folosul comunităţii reprezintă apanajul sfârşitului de secol XX. În cele mai multe jurisdicţii, această pedeapsă are acum o pondere de aproximativ 25% din totalul pedepselor aplicate de instanţă. Tendinţa generală în Europa este de creştere a acestei ponderi în economia sancţiunilor aplicate de instanţe, excepţie făcând Franţa, unde, datorită unor mecanisme administrative de punere în executare a pedepsei, numărul acestora pare să scadă. 

Munca în folosul comunităţii are în vedere în principal minori şi tineri, elevi, studenţi aflaţi la prima abatere penalăşi care nu au comis fapte grave. Statisticile arată că, în practică, este aplicată îndeosebi pentru fapte cum ar fi vătămare corporală şi furt. 
Ca măsură provizorie sau educativă, munca în folosul comunităţii se poate aplica minorilor şi de către procuror (Belgia), dar numai cu consimţământul minorului. În restul statelor, munca în folosul comunităţii, fie că este pedeapsă, fie că este obligaţie de supraveghere, se poate aplica numai de către instanţă, după verificarea a cel puţin două precondiţii: cel sancţionat să îşi exprime disponibilitatea de a munci neplătit (să consimtă) şi să fie apt din punct de vedere medical în acest sens. Din anul 2000, consimţământul inculpatului nu mai este necesar în Marea Britanie. În ceea ce priveşte cea de-a doua precondiţie, în general se consideră aptă din punct de vedere medical persoana care îşi poate îndeplini sarcinile obişnuite la locul de muncă: să respecte programul de lucru, să nu consume alcool la locul de muncă, să se poată deplasa etc. Uneori, se solicită o evaluare medicală la începutul executării pedepsei (Franţa). 

Deşi nu există o cerinţă procedurală de a solicita un referat de evaluare din partea serviciilor de probaţiune înainte de pronunţarea unei astfel de pedepse, în cele mai multe state s-a format o practică de a solicita punctul de vedere al acestor servicii înainte de pronunţare. 

Obligaţia de a presta muncă în folosul comunităţii constă în efectuarea unui anumit număr de ore de muncă neplătită, stabilit de lege, ce variază între 40 şi 400 (în Cehia), într-un anumit interval de timp ce se întinde uneori pe întreg termenul de încercare, iar alteori la un an de la rămânerea definitivă a sentinţei judecătoreşti. De obicei, minimul şi maximul numărului de ore se înjumătăţesc la minori. Acolo unde numărul maxim de ore nu este prevăzut de lege, practica a fost cea care le-a limitat. Este cazul Belgiei, unde numărul maxim de ore este de 150 în partea franceză şi 200 în cea flamandă. 

Un alt aspect reglat de practică, uneori în contradicţie cu procedura legală, este autoritatea care stabileşte locul de muncă şi natura activităţilor. Legal, în cele mai multe state, judecătorul stabileşte aceste detalii de executare, considerându-se că pedeapsa nu constă doar în efectuarea unui anumit număr de ore în beneficiul comunităţii, ci în efectuarea acestora într-un anume loc şi desfăşurând anumite activităţi. În practică, însă, s-a conturat o altă procedură în care rolul instanţei sau al judecătorului delegat cu executarea pedepsei (Franţa) s-a restrâns doar la a aviza propunerile venite din partea serviciului de probaţiune. Autoritatea de implementare este serviciul de probaţiune. Excepţie de la această regulă o face Belgia, unde autoritatea de implementare în ceea ce priveşte minorii este departamentul de protecţie a minorilor. 

Locul de executare a muncii în folosul comunităţii îl reprezintă instituţiile de interes public sau organizaţiile non-guvernamentale. De cele mai multe ori aceste instituţii se regăsesc pe anumite liste ţinute fie de instanţă, fie de serviciul de probaţiune. Relaţia între serviciul de probaţiune şi aceste agenţii, atât în ceea ce priveşte disponibilitatea acestora de a oferi locuri de muncă, cât şi în ceea ce priveşte executarea propriu-zisă a pedepselor, variază de la unele înţelegeri locale, până la proceduri stricte, cu termene şi responsabilităţi clare (Cehia). În Franţa fiecare agenţie, numită „organizaţie gazdă”, are o fişă de prezentare destul de amplă, care să îi susţină seriozitatea şi rigurozitatea. Cel care supraveghează modul în care condamnatul îşi respectă obligaţiile este în cele mai multe jurisdicţii ofiţerul de probaţiune. 

Natura activităţii desfăşurate s-a cantonat în zona curăţării spaţiilor verzi şi a vopsirii mobilierului stradal. O bună practică în acest sens au ţări precum Marea Britanie şi Franţa. În Marea Britanie, cei condamnaţi la muncă în folosul comunităţii pot fi implicaţi în activităţi de turism, punerea în valoare a istoriei locale sau reciclarea deşeurilor, iar în Franţa a fost imaginat un program prin care aceştia se pot implica în acţiuni de sprijinire a victimelor accidentelor rutiere. 

În general, activităţile pe care trebuie să le desfăşoare cei sancţionaţi cu muncă în folosul comunităţii sunt fie necalificate, fie nu sunt prestate în mod obişnuit de nimeni. Această regulă este de natură să prevină orice tulburări pe piaţa forţei de muncă în zonele unde se execută această pedeapsă. 

Procedura de revocare este uneori reglementată foarte strict (Franţa), iar alteori destul de vag, oferind instanţei libertate totală în apreciere. Munca în folosul comunităţii se revocă fără excepţie în cazul în care condamnatul comite alte fapte penale. Alte tipuri de abateri sunt sancţionate, în funcţie de gravitatea lor, cu avertisment sau cu sesizarea instanţei de către serviciul de probaţiune sau de către procuror (Suedia), în vederea revocării. În Cehia există un algoritm de transformare a orelor neefectuate în zile de închisoare (o zi de închisoare pentru două ore neefectuate). 

Munca în folosul comunităţii se consideră executată dacă orele de muncă au fost efectuate în intervalul de timp stabilit de instanţă sau de lege. În Belgia, dacă sancţiunea a fost aplicată de procuror ca măsură provizorie, aceasta nu se consemnează în cazierul judiciar. În rest, sancţionarea infractorilor cu această pedeapsă se menţionează în cazierul judiciar. 

Se poate concluziona că tendinţa generală în statele europene analizate este de a utiliza această pedeapsă din ce în ce mai frecvent şi de a o asocia în practică şi cu alte măsuri sau obligaţii, care fie să asigure condamnaţilor un suport social, fie să răspundă la alte nevoi criminogene, cum ar fi aceea de a urma un tratament de dezintoxicare în cazul consumatorilor de droguri. 
II. EVOLUŢIA MUNCII ÎN FOLOSUL COMUNITĂŢII LA NIVEL EUROPEAN
Pedeapsa de muncă în folosul comunităţii – cunoscută şi sub denumirea de serviciu comunitar (community service) sau muncă de interes general (travail d’intérêt général) - a apărut în Europa în contextul creşterii ratei infracţionalităţii din anii '60 datorată industrializării masive din acea perioadă. Creşterea numărului de deţinuţi şi concluziile unor cercetări care au demonstrat efectele deconstructive ale închisorii au determinat guvernele occidentale să caute soluţii alternative mai ieftine şi mai eficiente pentru a răspunde adecvat la această problemă. În 1976 Comitetul de Miniştri al Consiliului Europei a adoptat prima rezoluţie, R (76) 10, care se referea la introducerea unor măsuri penale  alternative la închisoare în legislaţiile penale din statele membre. În această rezoluţie li se cerea statelor membre să dezvolte alternativele existente şi să studieze şi posibilitatea introducerii de noi alternative, cum ar fi munca în folosul comunităţii. Anii '70 au marcat un avânt al ştiinţelor umaniste, iar optimismul cu privire la posibilitatea reabilitării comportamentale a infractorilor a atins cote maxime. Teoria bifurcării a câştigat din ce în ce mai mult teren ca fundament al filosofiei penale. Pe scurt, această teorie recomanda pedepse comunitare pentru infractorii primari şi care nu reprezintă un pericol pentru comunitate şi închisoarea pentru infractorii recidivişti şi pentru cei periculoşi. În acelaşi timp, teoriile judiciare avansau ideea lărgirii spectrului sancţionator pentru a oferi instanţei posibilitatea unei cât mai  bune individualizări a pedepsei
. 

Conceptul de sancţiune non-custodială sau de pedeapsă comunitară prindea, astfel, un contur  din ce în ce mai ferm, iar practicienii şi publicul au apreciat potenţialul  unor  instituţii nou apărute în domeniul executării pedepselor cum ar fi: munca în folosul comunităţii, medierea, reparaţiile, probaţiunea,  monitorizarea electronică etc.  

Câţiva ani mai târziu, Organizaţia Naţiunilor Unite a promovat aceleaşi recomandări de introducere şi dezvoltare a sancţiunilor comunitare, concretizate, în 1990, de Regulile minime pentru măsurile non-custodiale (Regulile de la Tokyo). 
Cu toate acestea, în anii '80 – '90 s-au înregistrat cote alarmante ale ratei pedepselor cu închisoarea în statele occidentale. În 1993, rata medie de încarcerare în ţările Uniunii Europene era de 90 de deţinuţi la 100 000 locuitori. În 1996, această rată era de  113 în Spania, iar în Marea Britanie a ajuns la 117 în 1997 şi chiar la  125 în 1999 (sursa: Consiliul Europei).

Consiliul Europei a reacţionat la această creştere a ratei pedepselor cu închisoarea în 1992, prin Recomandarea R 16/1992  privind regulile europene asupra măsurilor şi sancţiunilor comunitare. Ca urmare a succesului parţial în efortul de reducere a numărului deţinuţilor, Consiliul Europei revine în 2000, prin Recomandarea R 22/2000 pentru îmbunătăţirea implementării regulilor europene cu privire la măsurile şi sancţiunile comunitare.

Aceste recomandări definesc conceptul de măsură sau sancţiune comunitară  şi schiţează liniile generale de includere a acestuia în legislaţiile naţionale.

Astfel, în glosarul Recomandării R nr.  16/1992 se arată că  „termenul de sancţiune sau măsură comunitară se referă la măsuri şi sancţiuni care menţin infractorul în comunitate şi îi limitează acestuia libertatea prin impunerea unor condiţii şi/sau obligaţii de implementarea cărora răspund organisme stabilite prin lege. Termenul desemnează orice sancţiune impusă  de  instanţă şi orice măsură  luată înainte sau în locul  unei sancţiuni, precum şi modalităţi de executare a pedepsei cu închisoarea în afara stabilimentului penitenciar.”    

În cuprinsul  acestei recomandări sunt referiri atât cu privire la sancţiunile  comunitare, în general, cât şi prevederi care se referă direct la aplicarea şi implementarea muncii în folosul  comunităţii. 

La  regula 7, se recomandă ca autorităţile de implementare a sancţiunilor comunitare să fie clar determinate prin lege, iar obligaţiile şi responsabilităţile acestora să fie explicit prevăzute de lege. 

Regula  23  se referă la natura, conţinutul sau metoda de implementare a sancţiunilor comunitare, care nu trebuie să aducă atingere vieţii private sau demnităţii persoanei condamnate sau să conducă la hărţuirea acesteia. De asemenea, se recomandă ca respectul de sine, relaţiile de familie şi legăturile cu comunitatea să nu fie puse în pericol. 

Regulile  30, 31 şi 32 se referă la efortul autorităţilor de a cultiva infractorului sentimentul de responsabilitate faţă de comunitate şi faţă de victimă, în special. O măsură sau o sancţiune  comunitară nu ar trebui impusă decât atunci când sunt stabilite condiţiile sau obligaţiile adecvate pentru infractor,  iar acesta este pregătit să coopereze şi să se supună acestora. 

Orice condiţie sau obligaţie impusă infractorului condamnat în baza unei sancţiuni comunitare ar trebui să fie determinată având în vedere nevoile sale individuale, posibilităţile, drepturile şi responsabilităţile sale sociale. 

Regula 67 defineşte în mod explicit  care sunt condiţiile pe care activitatea în cadrul muncii în folosul comunităţii trebuie să le respecte: „sarcinile pe care le  execută condamnatul în cadrul muncii în folosul comunităţii nu trebuie să fie fără sens, ci să  fie utile din punct de vedere social, să aibă sens şi să-i dezvolte condamnatului abilităţile într-o  măsură cât mai mare.” 

În continuare,  Recomandarea R 16/1996 se referă la garanţiile judiciare, procedurile de contestare, respectarea drepturilor fundamentale, personalul agenţiilor de implementare, implicarea şi participarea comunităţii, condiţiile de implementare, metodele de lucru, condiţiile revocării etc. 

Scopul pedepsei la muncă în folosul comunităţii este unul multiplu:

1. pedepsirea  infractorului, prin privarea de timp liber şi prestarea unor reparaţii comunităţii faţă de care a greşit;

2. implicarea comunităţii în justiţie;

3. apropierea infractorului de valorile muncii: disciplină, regulament, răbdare etc. şi dezvoltarea abilităţilor de obţinere şi păstrare a unui loc de muncă. 

Munca în folosul comunităţii există în statele Uniunii Europene sub mai multe forme: ca pedeapsă principală sau condiţie la suspendarea executării pedepsei cu închisoarea (Marea Britanie, Franţa, Olanda), ca modalitate de executare a pedepsei cu închisoarea (Germania, Italia, Portugalia), ca alternativă la pedeapsa  închisorii de weekend (Spania) sau ca obligaţie asociată pedepsei libertăţii limitate (Polonia).

În cele mai multe state europene, munca în folosul  comunităţii înlocuieşte pedeapsa închisorii de până la 12 luni, excepţie făcând Grecia, unde înlocuieşte pedeapsa închisorii de până  la  3 ani. Rolul acestei pedepse în majoritatea statelor membre ale Uniunii Europene este de a înlocui pedeapsa cu închisoarea pe termen scurt, însă, judecând  după creşterea enormă a  numărului de  deţinuţi în ţări cum ar fi Marea Britanie, Franţa  sau Olanda, acest deziderat este departe de a fi atins. 

Din recomandările europene şi internaţionale, precum şi din practica altor state europene, rezultă că, pentru a fi eficientă, pedeapsa cu munca în folosul comunităţii trebuie să îndeplinească mai multe condiţii:

1. să aibă un scop clar definit şi bine înţeles de toţi actorii implicaţi;

2. să conţină, pe lângă latura punitivă, şi una de reabilitare comportamentală şi socială;

3. să dispună de o infrastructură de implementare corespunzătoare, atât sub aspect cantitativ, cât şi calitativ;

4. magistraţii şi publicul  să fie informaţi cu regularitate cu privire la modul de executare şi eficienţa acestei pedepse. 

Din punctul de vedere al executării pedepselor, se constată că, în general, în sistemele penale ale statelor europene se pune tot mai mult accent pe „umanizarea” justiţiei penale, iar modificările legislative în domeniul dreptului penal au la bază resocializarea
.
În continuare, prezentăm unele aspecte ale instituţiei muncii în folosul comunităţii în state membre ale Uniunii Europene.
III. REGLEMENTAREA MUNCII ÎN FOLOSUL COMUNITĂŢII LA NIVEL NAŢIONAL

MAREA BRITANIE

Munca în folosul comunităţii a fost introdusă în legislaţia penală din anul 1972. Modificările legislative din aprilie 2000 au schimbat denumirea de ordin de muncă în folosul comunităţii în ordin de pedeapsă în comunitate, ca urmare a încercărilor guvernului de a accentua caracterul punitiv al pedepselor cu executare în comunitate, pentru a deveni, în acest fel, mai credibile pentru instanţă şi societate
. 

Munca în folosul comunităţii a fost la început o recomandare a Raportului Wootton, care avea în vedere un număr mare de agenţii voluntare care să folosească infractorii pentru prestarea unor anumite activităţi neplătite. 

Şase regiuni au început să pună în aplicare munca în folosul comunităţii în 1973, ca parte a unui proiect pilot. În 1979, toate regiunile aveau deja această instituţie a muncii în folosul comunităţii. 

Munca în folosul comunităţii sau ordinul de pedeapsă în comunitate se poate da în cazul tuturor infractorilor cu vârste de cel puţin 16 ani care au comis o infracţiune care se pedepseşte cu închisoare. Juraţii (magistrates) sau judecătorii
 pot lua măsura muncii în folosul comunităţii de la 40 până la 240 de ore, ce vor fi efectuate în decursul unui an. Instanţa trebuie să se asigure de existenţa posibilităţii executării acestei sancţiuni şi, de asemenea, că infractorul este capabil să execute pedeapsa. 

Condiţii de aplicare
Potrivit legislaţiei în vigoare, instanţa are la dispoziţie şi ordinul pedepsei şi reabilitării în comunitate, caz în care un infractor trebuie să efectueze între 40 şi 100 de ore de muncă în comunitate şi să fie supravegheat îndeaproape de un ofiţer de probaţiune pe o perioadă de unu până la trei ani. 

Practica este ca instanţa să ceară înainte de aplicarea pedepsei un raport de la ofiţerul de probaţiune în legătură cu nivelul de risc pe care îl presupune infractorul şi în legătură cu elementele din situaţia sa personală care ar putea influenţa o decizie în privinţa pedepsei aplicate. Acest raport poate include informaţii în legătură cu cât de potrivită este această pedeapsă pentru respectivul infractor, ca şi date relevante de natură medicală, când acestea există. 

Punerea în executare a ordinului de pedeapsă executată în comunitate este reglementată de Standardele Naţionale emise de către Ministerul Afacerilor Interne. Cerinţele acestor standarde sunt : 

· condamnatul să se prezinte la lucru pentru prima dată în cel mult zece zile de la aplicarea pedepsei; 

· condamnatului să i se ofere posibilitatea de a lucra cel puţin cinci ore      pe săptămână; 

· munca să prezinte un grad de dificultate fizic, mental sau emoţional ridicat ; 

· 10% din timpul acordat să fie alocat învăţării; 

· infractorul să fie prezentat din nou în faţa instanţei dacă are mai mult de o singură absenţă nemotivată într-un an. 

Deşi la început era nevoie ca infractorul să-şi dea consimţământul înainte de impunerea ordinului de muncă în folosul comunităţii, potrivit ordinului de pedeapsă cu executare în comunitate nu mai există o astfel de condiţie. 

Executarea ordinului de pedeapsă în comunitate
Instanţele impun ordinul de pedeapsă în comunitate, iar Serviciul Naţional de Probaţiune este responsabil cu punerea acestuia în executare. Principalele sarcini pe care le are personalul Serviciului Naţional de Probaţiune sunt: 

· evaluarea riscului de recidivă; 

· identificarea unor posibilităţi de muncă în comunitate; 

· supravegherea eficace a infractorilor care prestează munca; 

· managementul general de caz pentru ordinul pedepsei în comunitate, inclusiv aplicarea procedurilor de încălcare a sentinţei dacă infractorul nu respectă măsura şi, de asemenea, în anumite situaţii, se ocupă şi de cererea de revocare a măsurii (ca, de exemplu, când devine clar că infractorul nu va fi capabil să ducă la bun sfârşit ordinul). Infractorul poate, de asemenea, să ceară el însuşi în instanţă revocarea ordinului. 

Terminarea pedepsei

Sancţiunea se termină atunci când se termină numărul de ore impuse de instanţă. Nu există posibilitatea de încheiere înainte de termen pentru "prestaţie bună". 

BELGIA

1. Munca în folosul comunităţii în cazul minorilor
Istoric
Munca în folosul comunităţii a fost introdusă prin Legea pentru protecţia minorilor, adoptată la 8 aprilie 1965. Punerea sa în aplicare a început mai târziu. La începutul anilor ‘80 aveau loc practici experimentale în anumite jurisdicţii, în timp ce practicarea sistematică a acestei sancţiuni avea să înceapă în Comunitatea francofonă la sfârşitul anilor ‘80, iar în regiunea flamandă în anii ‘90. În partea francofonă, autorităţile publice încercau să găsească o alternativă “financiară” la foarte costisitoarele unităţi de tip rezidenţial. 

Însă, la vremea respectivă, au apărut alte probleme: ce altă măsură ar putea fi mai puţin stigmatizantă decât încredinţarea? Ce tip de măsuri ar putea fi puse la punct în aşa fel încât să servească scopului educativ, dar să aibăşi anumite valenţe punitive? 

Definiţie
Munca în folosul comunităţii nu poate fi definită ca sancţiune penală şi nici măcar ca pedeapsă. Din punct de vedere juridic, aceasta este o obligaţie anexată la măsura supravegherii care cade în sarcina unui serviciu social public. Dar, în practică, aproape mereu este regăsită ca măsură principală, care poate fi combinată cu propunerea medierii sau (mai ales în Comunitatea flamandă) cu măsura educaţiei. 

Munca în folosul comunităţii nu constă doar în executarea unei sarcini sau a unei munci în beneficiul comunităţii. Ea mai presupune şi intervenţia unui asistent psiho-social specializat, care îl îndrumă pe minor în timpul executării sarcinii şi îl ajută să o îndeplinească. Acest supraveghetor verifică dacă minorul a lucrat efectiv numărul de ore impus, dar încearcă să-l şi ajute să înţeleagă consecinţele pe care le-a avut infracţiunea comisă de el, ca şi motivele comiterii acesteia. Felul în care este abordată aplicarea acestei măsuri depinde, în mare parte, de agenţiile subvenţionate; poate fi abordată ca măsură de reabilitare, de reintegrare şi/sau reparatorie, dar în niciun caz ca măsură represivă. 

Aplicare şi executare 
Legea nu face o ierarhizare a măsurilor pe care le are la dispoziţie un judecător pentru minori. Din punct de vedere criminologic, se poate spune că nu este o alternativă la altă pedeapsă (eventual la o mustrare), în schimb uneori munca  în folosul comunităţii este considerată ca alternativă la încredinţarea minorului unui centru pentru minori. În anumite cazuri, judecătorul decide să impună această măsură după ce a ordonat încarcerarea minorului pentru o perioadă scurtă. Judecătorul îi dă astfel posibilitatea de a-şi reface imaginea sau de a dovedi că este capabil să repare răul făcut, la modul simbolic. 

Teoretic, decizia judecătorului nu depinde de tipul infracţiunii. Judecătorul trebuie să ia în considerare situaţia generală a minorului. Ansamblul de acte numite “infracţiuni” pentru care se poate aplica măsura muncii în folosul comunităţii este foarte larg. Pe scurt, se poate spune că nu se aplică pentru infracţiuni mărunte (potrivit deciziei judecătorului), ci mai ales pentru infracţiuni de gravitate medie. Potrivit legii, judecătorul pentru minori este singurul care poate impune măsura muncii în folosul comunităţii. Totuşi, în anumite domenii judiciare, procurorul poate propune măsura pentru infracţiuni minore, fără a trimite cazul în judecată. 
Legea nu limitează numărul de ore de muncă ce pot fi impuse, dar practica a făcut această limitare la 150 de ore în partea franceză şi 200 în partea flamandă. În general, nu există o anumită limită de timp. Judecătorul nu impune un anumit loc sau în ce să constea munca. Nu există nicio procedură medicală pentru evaluarea capacităţii condamnatului de a presta munca. Uneori, în funcţie de domeniul judiciar sau de natura situaţiei în cauză, se face un raport de evaluare preliminar. Munca în folosul comunităţii este organizată de agenţii private (ONG-uri) recunoscute şi subvenţionate 100% de către autorităţile publice, adică comunităţile. În Comunitatea franceză, agenţiile au, în general, cinci angajaţi cu normă întreagă (un director, o secretară, un criminolog şi doi asistenţi sociali). Aceştia trebuie să se ocupe de punerea în aplicare a circa 85 de măsuri de muncă în folosul comunităţii pe an. Organizaţia de implementare este monitorizată de Direcţia pentru Sprijinul Minorilor din cadrul Comunităţii francofone (sau de către Departamentul pentru Protecţia Specială a Minorilor din cadrul Comunităţii flamande). 

Aceste agenţii sunt responsabile cu îndrumarea minorilor în executarea muncii în folosul comunităţii. Decizia judiciară este înaintată agenţiei şi este pusă în executare de către asistenţii sociali. Aceştia menţin legătura cu judecătorul, căruia îi trimit rapoarte în legătură cu evoluţia măsurii. 

Asistenţii sociali decid asupra naturii sarcinii şi locului unde sarcina urmează să fie executată. Nu există criterii oficiale pentru stabilirea liniilor directoare. Adesea, sarcina este decisă în funcţie de priceperile şi interesele infractorului sau are menirea de a întări respectul de sine al celui în cauză, prin furnizarea de către acesta a unui serviciu de substanţă şi de valoare altor persoane. 

Asistenţii sociali trebuie să cunoască foarte bine reţeaua de plasamente şi, în funcţie şi de alegerea minorului, trebuie să găsească “locul care să i se potrivească cel mai bine”. Minorii execută munca în folosul comunităţii într-un mare număr de utilităţi publice (servicii tehnice ale primăriei, pompierilor etc.) sau la diverse organizaţii non-profit (spitale, servicii de asistenţă socială, Crucea Roşie, centre culturale). 

Minorul nemulţumit de tratamentul pe care i-l aplică agenţia poate să ceară, în scris, o audienţă la judecătorul “său” pentru minori. De asemenea, poate să depună o plângere la Comisarul pentru Drepturile Copiilor. 

Potrivit legii, judecătorul poate să revină asupra propriei decizii în orice moment. 

Din punct de vedere pragmatic, se poate spune că munca în folosul comunităţii se termină atunci când numărul de ore impuse de către judecător este completat. Agenţia care s-a ocupat de punerea în aplicare a măsurii redactează un raport pe care-l trimite judecătorului. Conţinutul raportului nu este reglementat de niciun cadru legislativ. Anumite agenţii realizează rapoarte detaliate, altele unele scurte. 

Dacă în raport se face menţiune în legătură cu o anume problemă care trebuie să fie avută în vedere de către judecător sau dacă judecătorul, pe baza informaţiilor provenite din alte surse, ajunge la concluzia că “educarea” minorului trebuie continuată, poate lua o nouă măsură. Dar, de cele mai multe ori, intervenţia justiţiei se opreşte în acest moment, cel puţin în cazurile în care măsura a fost pronunţată ca decizie a instanţei. Dacă decizia a fost una provizorie, judecătorul trimite dosarul procurorului, care poate decide să dispună neînceperea urmăririi penale sau poate să trimită cazul în instanţă în vederea pronunţării unei decizii. Această posibilitate este utilizată mai ales când sunt la mijloc interese civile. 

Dacă măsura muncii în folosul comunităţii este decisă provizoriu şi dacă nu este urmată de o decizie a instanţei, fapta nu se înregistrează în cazierul judiciar al minorului. Dacă instanţa pronunţă o hotărâre, atunci se face o menţiune în cazierul judiciar al minorului, dar aceste informaţii nu sunt accesibile decât personalului din sistemul judiciar. 

2. Munca în folosul comunităţii în cazul adulţilor
Istoric
Munca în folosul comunităţii a fost introdusă în legislaţia belgiană în anul 1994, în cadrul unei legi de procedură numită „de mediere penală”, precum şi în cadrul legii asupra amânării/suspendării pedepselor şi a probaţiunii. Munca în folosul comunităţii reprezenta în cele două cadre legislative o condiţie pentru stingerea acţiunii penale (prin mediere penală), respectiv o condiţie la aplicarea probaţiunii (suspendare sau amânare). 

Munca în folosul comunităţii nu a fost de la bun început o pedeapsă separată, ci o simplă condiţie. 

După câţiva ani în care munca în folosul comunităţii a fost aplicată în cazul prevederilor celor două cadre legislative, legiuitorul a dorit, pe de-o parte, să excludă posibilitatea ca Parchetul să poată propune ceea ce se considera o sancţiune, iar, pe de altă parte, a dorit să instituie munca în folosul comunităţii ca sancţiune de sine stătătoare. Obiectivul principal era acela de a extinde această sancţiune, în special la cei care, din cauza antecedentelor lor penale, nu puteau beneficia de amânare sau probaţiune. 

În 2002, legea a fost modificată, noţiunea de muncă în folosul comunităţii dispărând progresiv în favoarea noţiunii de pedeapsă la muncă. În prezent, pedeapsa la muncă se regăseşte menţionată, alături de amendă şi pedeapsa cu închisoare, la articolul 7 din Codul Penal. 

Lucrările pregătitoare ale legii dovedesc absenţa unităţii de obiective (se vorbeşte fie de reparaţie, fie de responsabilizare, fie de conştientizare), însă caracteristicile penale predomină asupra aspectelor psiho-sociale, iar această sancţiune cunoaşte un succes crescând. 

Aplicare
Pedeapsa la muncă este până la urmă tot o pedeapsă: aceasta nu poate fi pronunţată nici de către Parchet, nici de către judecătorul de instrucţie, ci doar de către Tribunalul de Poliţie, Tribunalul Corecţional sau Tribunalul de Primă Instanţă. Pronunţarea acestei sentinţe va fi însoţită în mod obligatoriu de  pronunţarea şi a unei pedepse de substituţie: amendă sau închisoare. 

Fiind o pedeapsă de sine stătătoare, pedeapsa la muncă în folosul comunităţii nu poate fi cumulată cu pedeapsa cu închisoarea, ci numai cu o amendă. 

Dacă este pronunţată de către Tribunalul de Poliţie, aceasta va fi între 20 de ore şi un maxim de 45 de ore. Dacă este pronunţată de către Tribunalul Corecţional, aceasta poate varia în cadrul unui interval mai mare, de 46 până la 300 de ore (20 de ore dacă există circumstanţe atenuante). În cazul aplicării regulilor de recidivă, se poate merge până la 600 de ore. 

Câmpul de aplicare este destul de larg, în acesta intrând fapte de natură să antreneze o pedeapsă penală sau corecţională, cu excepţia unor fapte, ca de exemplu luarea de ostatici, viol, atentat asupra pudorii, atentat la morală faţă de un minor, ucidere, ucidere pentru facilitarea furtului etc. Antecedentele persoanelor condamnate la această pedeapsă nu pot fi un criteriu de exclusivitate pentru pronunţarea sentinţei la muncă. 

Legiuitorul nu a oferit indicaţii asupra legăturii între infracţiunea comisă şi numărul de ore fixat. Judecătorul fixează durata şi poate oferi indicaţii asupra conţinutului concret al sarcinii de executat, dând, de exemplu, o indicaţie despre legătura între natura infracţiunii şi locul unde munca ar trebui să se desfăşoare. Totuşi, sunt rare cazurile în care judecătorul procedează astfel, ceea ce face executarea pedepsei mult mai uşoară. 

Judecătorul trebuie să informeze condamnatul despre întinderea pedepsei cu munca. Obţinerea consimţământului condamnatului este obligatoriu. Condamnatul trebuie să consimtă în principiu asupra pedepsei, nu şi asupra conţinutului precis sau a modalităţilor de executare. De aceea, acesta trebuie să fie prezent sau reprezentat la audiere şi să ceară pedeapsa cu munca. 

Dacă judecătorul refuză să pronunţe pedeapsa cu munca, va trebui să-şi motiveze hotărârea. 

Atunci când alege să pronunţe pedeapsa cu munca, judecătorul poate ţine cont de interesele victimelor, însă nu este obligat să o facă. 

Procurorul sau judecătorul poate ordona efectuarea unei anchete sociale sau alcătuirea unui scurt raport înainte de proces. Raportul poate fi cerut în cazul în care este nevoie de mai multe informaţii. Nu există obligativitatea legală a controlului medical pentru a determina dacă condamnatul este apt să-şi ispăşească pedeapsa. 

Punerea în executare

Executarea pedepsei cu munca în folosul comunităţii trebuie efectuată în decurs de 12 luni de la pronunţarea sentinţei, cu excepţia cazului în care comisia de probaţiune decide o prelungire a acestui termen de execuţie. 

Odată informată despre decizia condamnării la muncă în folosul comunităţii, casa de justiţie desemnează de îndată un asistent de justiţie, care va fi însărcinat să convoace condamnatul. Executarea concretă a pedepsei îi va fi încredinţată acestuia, imediat după însărcinare. Asistentul de justiţie va decide asupra conţinutului sarcinii muncii de îndeplinit şi asupra timpului şi locului unde va fi îndeplinită.
Cel mai adesea, asistentul de justiţie va apela la un serviciu special subvenţionat de către Ministerul Justiţiei pentru punerea în executare a măsurilor juridice alternative. Acest serviciu este în general furnizat de către autorităţile locale, dar şi ONG-urile pot, la rândul lor, să ofere acelaşi serviciu subvenţionat de către Ministerul Justiţiei. Prestatorii acestui serviciu vor informa asistentul de justiţie despre fiecare situaţie în parte. La rândul său, asistentul de justiţie va informa comisia de probaţiune despre executarea sau ne-executarea (parţială sau totală) a sancţiunii. 

Comisia de probaţiune are şi ea un rol în executarea pedepsei. Aceasta poate decide amânarea executării pedepsei, fie din oficiu, fie la cerere; în cazul în care apar probleme, ea poate exercita un control asupra conţinutului pedepsei, având dreptul să hotărască asupra conţinutului acesteia, adaptându-l în limita indicaţiilor menţionate în hotărârea judecătorească. Tot comisia de probaţiune poate verifica situaţia în cazul ne-executării în totalitate sau în parte a pedepsei şi poate oferi Parchetului sugestiile sale într-un raport referitor la punerea în executare a pedepsei de substituţie. 
Ministerul Public are competenţa de a pune în executare pedeapsa de substituţie. Legea precizează că Ministerul Public va ţine cont de ceea ce a fost deja executat din pedeapsă. 

Ca exemplu de locuri de executare a pedepsei cu munca în folosul comunităţii putem menţiona serviciile comunale, ca de exemplu cele însărcinate cu întreţinerea locurilor de joacă, a clădirilor publice, a plantaţiilor, şcolilor, creşelor, bazelor sportive, centrelor culturale, a bibliotecilor, serviciile de asistenţă pentru persoanele defavorizate, dar şi Crucea Roşie, alte asociaţii fără scop lucrativ, spitale, la îngrijirea  persoanelor în vârstă etc. 

Terminarea pedepsei

Când numărul de ore de muncă impus este efectuat de către condamnat, pedeapsa cu munca se consideră executată. Asistentul de justiţie va informa comisia de probaţiune despre acest fapt. 

Conform prevederilor legale, condamnarea la muncă în folosul comunităţii nu va figura în cazierul juridic. Totuşi, în practică, această prevedere nu a fost încă minuţios respectată de toate serviciile comunale care eliberează cazierele. 

CEHIA
Pedeapsa cu muncă în folosul comunităţii a fost introdusă în anul 1996, ca urmare a presiunii crescânde de a identifica instituţii noi, alternative la pedeapsa cu închisoare pe termen scurt
. 

Munca în folosul comunităţii este o pedeapsă de sine stătătoare. Poate fi combinată cu alte tipuri de pedepse, cu excepţia închisorii (inclusiv cu suspendare). Munca în folosul comunităţii poate fi, de asemenea, asociată cu alte obligaţii sau restricţii (ex. tratarea cazurilor de dependenţă, program de consiliere psihosocială, recalificare etc.) 

Munca în folosul comunităţii este aplicabilă numai de către instanţă, în cazul în care pentru infracţiunea respectivă (sau pentru cea mai gravă dintre infracţiunile comise) legislaţia prevede pedeapsa cu până la 5 ani de închisoare. Pedeapsa constă în prestarea unei activităţi neremunerate între 50 şi 400 de ore (50 şi 200 de ore pentru minori), pe o perioadă de maxim un an. 

Înainte de a pronunţa pedeapsa, instanţa nu trebuie să solicite în mod obligatoriu un referat de evaluare, dar, uneori, serviciul de probaţiune şi mediere este solicitat să întocmească un astfel de referat. Important este ca persoana condamnată să consimtă la această pedeapsăşi să aibă o stare de sănătate bună. Aceasta din urmă nu trebuie confirmată printr-o evaluare medicală. 

Instanţa este cea care repartizează oficial persoana condamnată într-o anumită instituţie şi pentru un anumit tip de muncă, dar, în practică, acestea se stabilesc sau se negociază de către Serviciul de probaţiune şi mediere. Instituţiile sunt municipalităţi şi diverse tipuri de ONG-uri, majoritatea asigurând întreţinerea şi curăţenia spaţiilor publice sau activând în domeniul construcţiilor. 

Munca în folosul comunităţii este pusă în executare de către Serviciul de probaţiune şi mediere – prin statut o instituţie autonomă, coordonată de Ministerul Justiţiei. 

Infractorul poate depune plângeri directorului Serviciului de probaţiune şi mediere, Ministerului Justiţiei sau instanţei. 

Doar judecătorii pot revoca o condamnare la muncă în folosul comunităţii. Se prevede o pedeapsă de o zi de închisoare pentru fiecare două ore de sentinţă neexecutată în caz de recidivă pe perioada executării de muncă în folosul comunităţii sau, în caz de executare necorespunzătoare (absentare nemotivată), prelungirea perioadei maxime de un an. În cazul în care starea de sănătate a condamnatului se modifică substanţial, se poate renunţa la pedeapsa cu munca în folosul comunităţii, dar fără revocarea sentinţei. 

Până în ziua executării ultimelor ore de muncă în folosul comunităţii, instanţa va trata infractorul ca nefiind condamnat, iar pedeapsa cu muncă în folosul comunităţii se va şterge din cazierul judiciar. 

Principalele acte normative care reglementează modul de aplicare şi executare a pedepsei de muncă în folosul comunităţii sunt Codul penal şi Codul de procedură penală. Următoarele secţiuni sunt relevante în ceea ce priveşte munca în folosul comunităţii: 

Secţiunea 45 din Codul Penal 

(1) Instanţa poate impune o sentinţă la muncă în folosul comunităţii dacă va condamna infractorul pentru o infracţiune pentru care este prevăzută o pedeapsă cu închisoarea de până la cinci ani, ţinând seama de faptul că natura infracţiunii comise şi posibilităţile de reabilitare ale infractorului sunt de aşa natură încât nicio altă formă de pedeapsă nu este necesară pentru a fi atinse scopurile pedepsei. 

O sentinţă cu muncă în folosul comunităţii poate fi impusă în condiţiile specificate în paragraful (1), chiar şi acolo unde nu este specificat în cadrul prezentului text de lege. Poate fi impusă ca sentinţă separată sau împreună cu o altă pedeapsă. Totuşi, sentinţa cu munca în folosul comunităţii nu poate fi impusă împreună cu o sentinţă cu închisoarea. 

(3) Sentinţa la muncă în folosul comunităţii consistă în obligarea infractorului să presteze un anumit număr de ore de muncă în beneficiul public, ex: la întreţinerea spaţiilor publice, a clădirilor sau străzilor sau să presteze acelaşi tip de muncă în beneficiul municipalităţii sau a organizaţiilor guvernamentale sau a altor organizaţii de interes public. Această muncă nu va fi folosită ca sursă de profit. 

Secţiunea 45a din Codul Penal 

(1) Instanţa poate impune pedeapsa muncii în folosul comunităţii care să constea într-un număr de ore de muncă cuprins între 50 şi 400. De asemenea, poate impune infractorului anumite restricţii rezonabile sau obligaţii rezonabile, specificate în Secţiunea 26, paragraful 4, pentru a se asigura că infractorul nu mai comite infracţiuni; de obicei instanţa impune infractorului obligaţia să repare, în măsura în care acest lucru este posibil, daunele produse prin infracţiunea comisă. 

(2) Atunci când este impusă pedeapsa muncii în folosul comunităţii instanţa va ţine cont de atitudinea infractorului/infractoarei, de starea sa de sănătate şi de cât de practică este o astfel de pedeapsă. Pedeapsa muncii în folosul comunităţii nu va fi impusă acolo unde starea de sănătate a infractorului îl împiedică să presteze munca. 

(3) Infractorul va executa munca în folosul comunităţii în persoană, fără a fi remunerat, în timpul său liber, în interval de un an de la data pronunţării sentinţei în instanţă. 

Perioadele de timp în care infractorul: 

(a) nu a putut executa munca din motive de sănătate sau din cauza unor impedimente de natură legală;
(b) a fost rezident al unei alte ţări;
(c) se afla în arest sau executa o sentinţă custodială
nu se vor lua în considerare în ceea ce priveşte perioada de timp în care trebuie executată această sentinţă.

(4) Dacă infractorul a comis alte infracţiuni în perioada de timp cuprinsă între pronunţarea sentinţei şi încheierea executării pedepsei muncii în folosul comunităţii sau în mod deliberat nu a executat pedeapsa în intervalul de timp stabilit, instanţa va transforma perioada rămasă neexecutată din pedeapsa muncii în folosul comunităţii într-o pedeapsă custodială şi, în acelaşi timp, va hotărî în ceea ce priveşte modalitatea de executare a acesteia; fiecare perioadă de două ore de muncă în folosul comunităţii care nu au fost executate se transformă într-o zi de închisoare. 

(5) Un infractor care a primit pedeapsa muncii în folosul comunităţii va fi tratat ca şi cum nu a fost condamnat pentru comiterea infracţiunii respective odată ce a executat sentinţa sau după ce a fost achitat şi i-a fost ridicată în mod legal obligaţia de a executa această pedeapsă sau ceea ce a mai rămas de executat din aceasta. 

Secţiunea 335 din Codul de Procedură Penală 

Infractorul va executa munca în folosul comunităţii în zona în care se află domiciliul sau/şi sub jurisdicţia instanţei locale. Pedeapsa poate fi executată şi în afara acestei zone dacă infractorul este de acord cu acest lucru. 

Secţiunea 336 din Codul de Procedură Penală 

(1) Odată aplicată sentinţa prin care se impune pedeapsa muncii în folosul comunităţii, judecătorul va trimite o copie a hotărârii judecătoreşti la instanţa locală sub jurisdicţia căreia va executa sentinţa infractorul. 

(2) Instanţa locală menţionată în paragraful (1) va decide tipul de muncă în folosul comunităţii şi locul unde va fi executată aceasta. Instanţa va evalua nevoia pentru acel anumit tip de muncă la nivel local şi va plasa infractorul cât mai aproape cu putinţă de domiciliu. Infractorului îi vor fi aduse la cunoştinţă obligaţiile pe care le are: să se prezinte la biroul municipalităţii sau la organizaţia în cadrul căreia îşi va executa pedeapsa muncii în folosul comunităţii în termen de 14 zile de la primirea notificării oficiale de a se prezenta în vederea discutării termenilor şi condiţiilor privind executarea pedepsei muncii în folosul comunităţii. 

(3) Instanţa va notifica ofiţerul de probaţiune responsabil cu supravegherea muncii în folosul comunităţii în ceea ce priveşte hotărârea judecătorească. În timpul supravegherii ofiţerul de probaţiune va lua legătura cu biroul municipalităţii sau organizaţia în cadrul căreia este executată pedeapsa muncii în folosul comunităţii. 

Secţiunea 337 din Codul de Procedură Penală 

Dacă un infractor nu respectă obligaţiile stipulate în Secţiunea 336, paragraful (2), sau dacă nu a prestat munca în folosul comunităţii şi nu are un motiv întemeiat, biroul municipalităţii sau organizaţia în cadrul căreia este executată pedeapsa muncii în folosul comunităţii va notifica instanţa. Organizaţia în cadrul căreia este executată pedeapsa muncii în folosul comunităţii va notifica, de asemenea, instanţa când a fost încheiată pedeapsa muncii în folosul comunităţii. 

Secţiunea 339 din Codul de Procedură Penală 

(1) Judecătorul poate amâna, pentru o perioadă de timp corespunzătoare, executarea pedepsei muncii în folosul comunităţii dacă certificatul/certificatele medical/e prezentate instanţei de către infractor sau solicitate de către instanţă cu acordul infractorului indică faptul că infractorul nu poate executa această sentinţă dată fiind starea sa de sănătate la momentul respectiv. 

(2) Dacă infractoarea este însărcinată sau mamă iar copilul este nou-născut, judecătorul va amâna sau va suspenda executarea pedepsei muncii în folosul comunităţii pentru o perioadă de un an de la data naşterii copilului. 

(3) Judecătorul poate amâna, pe baza altor motive întemeiate, executarea pedepsei muncii în folosul comunităţii pentru o perioadă de până la trei luni de la data hotărârii judecătoreşti în virtutea căreia a fost impusă această pedeapsă. 

(4) Perioada de timp pentru care a fost amânată sau suspendată executarea pedepsei muncii în folosul comunităţii nu este luată în considerare la calcularea perioadei de un an în care trebuie să fie executată pedeapsa muncii în folosul comunităţii.

Secţiunea 340 din Codul de Procedură Penală 

(1) Judecătorul poate amâna sau poate suspenda executarea pedeapsei muncii în folosul comunităţii dacă infractorul trebuie să îşi execute stagiul militar sau alte servicii civile alternative. 

Secţiunea 340a din Codul de Procedură Penală 

(1) Judecătorul poate achita infractorul şi îl poate scuti de la executarea pedepsei muncii în folosul comunităţii sau ceea ce a mai rămas de executat din această pedeapsă dacă infractorul se află în imposibilitatea, pe termen lung, să execute pedeapsa dată fiind starea sa de sănătate. 

Secţiunea 340b din Codul de Procedură Penală 

(1) Judecătorul poate decide să convertească pedeapsa muncii în folosul comunităţii sau ceea ce a mai rămas de executat din aceasta într-o sentinţă custodială la recomandarea oficiului municipal sau a organizaţiei în cadrul căreia este executată munca în folosul comunităţii, la recomandarea ofiţerului de probaţiune sau autosesizându-se. 

FRANŢA
Munca în folosul comunităţii este o pedeapsă pronunţată de către Tribunalul Corecţional pentru comiterea unei infracţiuni care se pedepseşte cu închisoarea
. 
Are un obiectiv dublu:

· constituie o alternativă la o pedeapsă scurtă cu închisoarea ;
· facilitează reintegrarea persoanelor majore (peste 18 ani) sau minore (având între 16 şi 18 ani). Pedeapsa, pronunţată cel mai adesea de către un Tribunal Corecţional, se calculează în ore. Este o alternativă la pedeapsa cu închisoarea.
Adoptarea pedepsei muncii în folosul comunităţii a fost votată în contextul în care stânga câştigase alegerile legislative şi pe cele prezidenţiale din 1981. Reforma penală a fost realizată de către o figură emblematică, Robert Badinter, fost avocat, care fusese proaspăt numit Ministru de Justiţie.

Pedeapsa muncii în folosul comunităţii a apărut în urma unei discuţii în cadrul Adunarii Naţionale pe tema abrogării dispoziţiilor legii "securitate-libertate" ("sécurité-liberté") elaborată cu câţiva ani înainte de către o majoritate parlamentară de dreapta, care a fost considerată de opoziţia de la vremea respectivă ca având un caracter prea represiv.

Pedeapsa muncii în folosul comunităţii a fost votată în unanimitate parlamentară. Din economia legii se impunea ideea că persoana condamnată îşi "câştiga" reabilitarea socială oferind munca prestată în mod gratuit în beneficiul societăţii.

Această nouă pedeapsă introducea o nouă politică penală, liberală şi umanistă. Ea întărea un principiu apreciat în dreptul francez, apărut după război: individualizarea pedepselor. Acest concept dă posibilitatea judecatorului de drept penal să evalueze posibilităţile de reabilitare ale condamnatului şi să impună o pedeapsă menită a-i facilita reintegrarea, aşa cum este munca în folosul comunităţii.
Inspirată de community service din Marea Britanie, pedeapsa muncii în folosul comunităţii a suscitat, după cum am arătat, un viu interes în întreaga Europă în anii '70. În Franţa, această pedeapsă a fost introdusă prin adoptarea Legii din 10 iunie 1983
.
Persoana pentru care s-a cerut preschimbarea poate primi pedeapsa muncii în folosul comunităţii în trei situaţii:

1- cu titlu de pedeapsă principală ;
2- în cadrul unei obligaţii particulare în cazul suspendării condiţionate ;
3- cu titlu de pedeapsă complementară în cazul comiterii anumitor delicte rutiere sau anumitor contravenţii.

În cadrul apariţiei în faţa tribunalului, preşedintele întreabă persoana pentru care s-a cerut preschimbarea dacă acceptă să primească o pedeapsă cu munca în folosul comunităţii. Această dispoziţie este obligatorie şi este pentru prima dată în Codul penal francez când se cere opinia persoanei arestate preventiv.

Apoi, preşedintele decide cuantumul pedepsei (minimum 40 de ore şi  maximum 240 de ore) şi fixează data limită până la care trebuie executată pedeapsa. Această perioadă este de maximum 18 luni, însă poate fi mai scurtă.

Pedeapsa muncii în folosul comunităţii se adresează persoanelor pentru care s-a cerut preschimbarea, majori şi minori cu o vârstă mai mare de 16 ani, indiferent de trecutul lor din punct de vedere penal.

Pedeapsa muncii în folosul comunităţii se aplică faptelor mai puţin grave, furturi minore, aducerea de daune în mod voluntar, vătămarea corporală care nu a atras nicio despăgubire, ultraj la adresa unui poliţist sau a altei autorităţi publice.

În cadrul unei pedepse complementare, munca în folosul comunităţii pedepseşte în mare parte delicte rutiere: conducerea unui autovehicul sub influenţa alcoolului, fuga de la locul accidentului, însă, în general, decizia aparţine preşedintelui Camerei corecţionale, după o matură chibzuinţă în ceea ce priveşte parcursul pe care îl va urma infractorul.

Dacă infractorul este tânăr, iar cazierul său judiciar nu este prea încărcat, dacă este elev sau student sau dacă îşi caută un loc de muncă, judecătorul va tinde spre a-l "ajuta" prin pronunţarea unei pedepse cu munca în folosul comunităţii. În acest caz se aplică individualizarea pedepsei.
În 2003, un membru al Adunării Naţionale a redactat un raport despre lacunele executării pedepselor în Franţa. Printre măsurile menţionate în raportul său era şi munca în folosul comunităţii, a cărei executare rămăsese lentă.

Ca urmare a acestui raport a fost votată Legea din 9 martie 2004, numită Perben 2, după numele Ministrului Justiţiei.

Prevederile acestei legi sunt numeroase, privesc politica penală în ansamblu şi se referă la o luptă mai eficace împotriva crimei organizate. Aceasta cuprinde prevederi punctuale care se referă direct la munca în folosul comunităţii.

Din 1 ianuarie 2005 :
· numărul maxim de ore de muncă în folosul comunităţii este de 210 ore, în loc de 240 de ore;

· judecătorul pentru aplicarea pedepselor poate transforma munca în folosul comunităţii în zile de amendă ;
· judecătorul pentru aplicarea pedepselor poate transforma o pedeapsă cu închisoarea (maxim 6 luni de detenţie) în pedeapsa cu munca în folosul comunităţii;

· judecătorul pentru aplicarea pedepselor poate revoca direct pedeapsa cu munca în folosul comunităţii (anterior, numai tribunalul putea face acest lucru).
Din 31 decembrie 2006:
· termenul de executare a pedepsei cu munca în folosul comunităţii se  reduce de la 18 luni la 12 luni;

· judecătorul pentru aplicarea pedepselor nu mai face notificări cu privire la pedeapsa cu munca în folosul comunităţii. Imediat ce iese din tribunal, condamnatul se prezintă direct la Serviciul penitenciar de integrare şi probaţiune (SPIP).
În primul rând, constatăm în această lege rolul important pe care îl are judecătorul pentru aplicarea pedepselor. Acesta poate revoca pedeapsa cu munca în folosul comunităţii (anterior, tribunalul a avut aceste prerogative).
Astfel, acesta poate să transforme o pedeapsă cu închisoarea în pedeapsa cu munca în folosul comunităţii.

În al doilea rând, legiuitorul doreşte ca munca în folosul comunităţii să fie executată rapid. Durata pedepsei este redusă la 210 ore. Termenul-limită pentru executarea muncii în folosul comunităţii este mai scurt, de 12 luni în loc de         18 luni. În sfârşit, condamnatul merge direct la SPIP, fără a mai trece pe la judecătorul pentru aplicarea pedepselor, pentru a se uşura procedura şi a se câştiga timp.

Prin aceste modificări s-a dorit în mod special ca pedepsele pronunţate de tribunale să fie executate rapid şi, în paralel, să nu se îngreuneze activitatea tribunalelor, acordându-i-se judecătorului pentru aplicarea pedepselor puteri foarte importante.

Aceste prevederi au condus la redefinirea şi eficientizarea instituţiei pedepsei cu munca în folosul comunităţii.

SUEDIA

Istoric
În anii '80 a avut loc o dezbatere referitoare la modul în care societatea abordează problema tinerilor infractori şi la nevoia de a modifica structura executării pedepselor pentru această categorie. Sistemul de muncă în folosul comunităţii utilizat în acel moment în Marea Britanie, Danemarca şi alte state europene a fost punctul de plecare pentru introducerea sistemului de muncă în folosul comunităţii şi în Suedia. O perioadă de testare de 3 ani, în 5 locaţii-pilot din Suedia, a precedat extinderea la nivel naţional a sistemului de muncă în folosul comunităţii în anul 1993. La momentul respectiv, aceasta era interpretată ca o pedeapsă adresată în principal infractorilor cu vârste cuprinse între 16 şi   24 de ani. Munca în folosul comunităţii era hotărâtă prin ordin judecătoresc, putea fi asociată probaţiunii şi urma să înlocuiască pedepsele cu închisoarea pe perioade mai mici de 12 luni. Numărul de ore de muncă în folosul comunităţii era stabilit de instanţă şi varia între 40 şi 240 de ore
. 

În concordanţă cu eforturile guvernului de a reduce numărul de deţinuţi în închisorile din Suedia, în mod special al celor ce executau pedepse scurte, alte două reforme ale sistemului de pedepse au fost introduse în ultimul deceniu al secolului XX. Prima a fost introducerea supravegherii electronice intensive ca modalitate de executare a condamnărilor la pedeapsa cu închisoare între 1 şi     3 luni. Cea de-a doua viza posibilitatea de a combina o pedeapsă condiţionată cu o pedeapsă la muncă în folosul comunităţii şi a intrat în vigoare la 1 ianuarie 1999. 

În prezent, munca în folosul comunităţii nu este o pedeapsă destinată în mod specific infractorilor tineri, iar peste o jumătate din infractorii condamnaţi au mai mult de 24 de ani. 

Munca în folosul comunităţii nu este o pedeapsă de sine stătătoare, ci trebuie asociată unei pedepse principale. Legea prevede ca infractorul trebuie să îşi dea consimţământul de a executa muncă în folosul comunităţii. 

Principalele pedepse în Codul penal suedez sunt amenda şi închisoarea. Acestea pot fi înlocuite, după realizarea unei evaluări de către instanţă, de pedepse condiţionate sau probaţiune, ambele putând fi combinate cu amenda. 

Sentinţa condiţionată la muncă în folosul comunităţii
Sentinţele condiţionate se adresează în primul rând persoanelor care au comis o singură infracţiune şi nu există motive să se creadă că individul respectiv va mai comite infracţiuni în viitor. În practică, o sentinţă condiţionată implică suspendarea pedepsei, cu condiţia ca individul respectiv să nu mai comită infracţiuni pentru o perioadă de doi ani. Persoanele care au primit o sentinţă condiţionată nu sunt plasate în supraveghere. Sentinţa condiţionată poate fi asociată cu un ordin de a presta muncă în folosul comunităţii, cu condiţia ca acuzatul să îşi dea acordul în această privinţă. 

Instanţa decide în ceea ce priveşte numărul de ore de muncă ce urmează să fie prestate – minimum 40 de ore, maximum 240 - şi se asigură că numărul de ore de muncă ce trebuie prestate este potrivit cu gravitatea infracţiunii săvârşite. 

Verificările în ceea ce priveşte prestarea muncii sunt efectuate de către serviciul de probaţiune. 
Probaţiunea şi pedeapsa muncii în folosul comunităţii
Probaţiunea asociată cu munca în folosul comunităţii a fost aplicată ca formă de tratament încă din 1993. Instanţa decide asupra numărului de ore de muncă ce trebuie prestate – minimum 40 de ore, maximum 240 - şi se asigură că numărul de ore de muncă care trebuie prestate este potrivit cu gravitatea infracţiunii săvârşite. În cadrul sentinţei este stipulată pedeapsa cu închisoarea pe care cel în cauză urmează să o execute dacă nu execută pedeapsa muncii în folosul comunităţii în mod satisfăcător. Acesta se află în supraveghere. Costurile zilnice pentru un condamnat care a primit pedeapsa muncii în folosul comunităţii se ridică la 103 coroane suedeze (SEK). 

Procedura de aplicare a muncii în folosul comunităţii 

Majoritatea audierilor în procesele penale sunt precedate de prezentarea de către Serviciul de probaţiune a unui raport de evaluare către instanţă. Una dintre îndatoririle serviciului este de a informa acuzatul asupra sistemului de muncă în folosul comunităţii şi de a evalua dacă infractorul poate executa o astfel de sarcină. 

O persoană este evaluată ca fiind aptă de a executa muncă în folosul comunităţii dacă se presupune că poate îndeplini sarcini uzuale la locul de muncă, cum ar fi respectarea programului de muncă, capacitatea de cooperare, capacitatea de a îndeplini sarcinile, lipsa influenţei băuturilor alcoolice sau a drogurilor la locul de muncă etc. 

De regulă, examenul medical sau raportul medical nu sunt obligatorii în realizarea evaluării. Astfel de proceduri pot fi necesare dacă starea de sănătate a persoanei respective este nesatisfăcătoare, dacă persoana suferă de un handicap, iar Serviciul de probaţiune trebuie să aibă dovezi pentru a declara persoana respectivă inaptă de muncă în folosul comunităţii. 

Problemele legate de consumul de alcool sau droguri nu descalifică automat o persoană în vederea executării unei pedepse de muncă în folosul comunităţii, deşi utilizarea curentă sau activă a narcoticelor implică în majoritatea cazurilor declararea persoanei în cauză inaptă de a executa muncă în folosul comunităţii.

Instanţa este cea care decide dacă o persoană este condamnată la muncă în folosul comunităţii. Persoana respectivă trebuie să-şi dea consimţământul în timpul audierilor şi are dreptul de a-şi schimba hotărârea şi după prezentarea referatului de evaluare. 

O pedeapsă condiţionată combinată cu muncă în folosul comunităţii implică o perioadă de probă de 2 ani, fără supraveghere. Munca în folosul comunităţii constă în prestarea unor activităţi neplătite, de la 40 la 240 de ore. Numărul exact de ore de muncă este stabilit de către instanţă, care trebuie, de asemenea, să menţioneze durata pedepsei cu închisoarea care s-ar fi aplicat dacă nu ar fi fost emis ordinul de muncă în folosul comunităţii. Toate orele de muncă în folosul comunităţii trebuie executate în maxim 2 ani de la pronunţarea sentinţei. Acest termen nu poate fi prelungit. 

Pedeapsa condiţionată combinată cu muncă în folosul comunităţii a înlocuit în mare măsură pedeapsa cu închisoarea pe perioade scurte, în două treimi dintre cazuri alternativa pedepsei cu închisoarea vizând o perioadă de maximum o lună. 

Un ordin de probaţiune poate fi, de asemenea, combinat cu obligaţia de a presta muncă în folosul comunităţii de la 40 la 240 de ore. Probaţiunea implică faptul că instanţa consideră că infractorul trebuie supravegheat, dar că doar supravegherea nu este o pedeapsă suficientă pentru infracţiunea în cauză. Instanţa poate, de asemenea, evita condamnarea la închisoare şi poate alege în schimb condamnarea la muncă în folosul comunităţii. Pedeapsa cu muncă în folosul comunităţii de la 40 la 240 de ore înlocuieşte pedeapsa cu închisoare de la o lună la aproximativ 11 luni. Orele de muncă în folosul comunităţii trebuie executate înainte de expirarea perioadei de supraveghere, adică un an. O persoană poate executa muncă în folosul comunităţii şi pe o perioadă mai lungă de un an, cu condiţia ca perioada de probă să nu fi expirat. 

Administraţia închisorilor şi serviciilor de probaţiune are responsabilitatea de a pune în executare obligaţia de muncă în folosul comunităţii, ceea ce implică atât plasarea, cât şi controlul persoanelor care execută această obligaţie. Serviciul de probaţiune este o organizaţie publică din cadrul sistemului penal naţional, finanţată exclusiv de la bugetul statului. 

Funcţionarea serviciului de probaţiune este reglementată printr-o serie de ordonanţe, dintre care Ordonanţa Kvvjs 2002:5 reglementează toate aspectele legate de munca în folosul comunităţii. 

În ceea ce priveşte suspendarea unei sentinţe, imediat ce sentinţa devine definitivă serviciul adresează infractorului condamnat o scrisoare, prin care acestuia i se cere acceptul pentru o întâlnire. De regulă, infractorul are la dispoziţie două săptămâni pentru a se prezenta la serviciu, după care i se trimite un reminder. În cele mai multe cazuri serviciul trimite şi o a treia scrisoare, conţinând şi informaţia că dosarul va fi retrimis la procuror în cazul în care infractorul nu răspunde cererii. 

În situaţiile în care un infractor condamnat la supraveghere refuză să coopereze, dosarul este analizat de Comitetul de supraveghere, care retrimite cazul procuraturii. Procurorul este cel care va înainta dosarul aceleiaşi instanţe care a pronunţat sentinţa şi va cere revocarea sentinţei iniţiale. 

Munca în folosul comunităţii poate fi executată doar în cadrul organizaţiilor non-profit, instituţiilor religioase, sportive sau a unor asociaţii de voluntari. Autorităţile locale şi administraţiile publice pot accepta plasamente, dar munca prestată nu trebuie să implice sarcini care revin personalului permanent al instituţiei. 

Plasamentele către instituţii private, instituţii pe profit sau persoane fizice nu sunt permise. 

În cadrul organizaţiilor non-profit, sarcinile îndeplinite ţin de regulă de munca necalificată, ex. curăţenie, tuns iarba, lucrări simple de tâmplărie sau ca lucrător în magazine cu articole second hand sau cafenele. 

Plasamentul se decide de comun acord cu condamnatul, care poate sugera instituţia. Deşi acesta are un cuvânt de spus în ceea ce priveşte instituţia în care va fi plasat, serviciul este cel care ia hotărârea finală. 

Plasamentul trebuie să fie realizat în 8 săptămâni după ce sentinţa devine definitivă. Serviciul trebuie să controleze fiecare şedinţă de lucru, fie prin vizite directe, fie prin telefon. Aceste verificări se realizează de către un supervizor civil, angajat de serviciu. Organizaţia care primeşte plasamente nu este obligată să controleze sau să verifice prezenţa condamnatului. 

Orarul de lucru este decis împreună de cel în cauză, organizaţia care primeşte plasamentul şi Serviciul de probaţiune şi este planificat în avans. Pentru perioade scurte, toate orele de muncă în folosul comunităţii pot fi programate într-o singură zi, în timp ce plasamentele mai lungi trebuie planificate pe perioade de câte 2-3 luni în avans. În cazul în care condamnatul doreşte să modifice orarul de muncă, aceasta se va face cu acordul instituţiei şi al Serviciului de probaţiune. Dacă cel în cauză se îmbolnăveşte, este obligat să anunţe atât serviciul, cât şi locul de muncă. Timpul pierdut se va recupera ulterior. 

Dacă un condamnat are un comportament neadecvat - ex. întârzie la muncă, absentează, refuză să îndeplinească sarcinile, este sub influenţa alcoolului sau a drogurilor - serviciul investighează situaţia şi discută cu persoana în cauză. Dacă nu se obţine niciun progres, iar cel în cauză a primit o condamnare condiţionată, cazul poate fi înaintat direct procurorului, care poate emite un avertisment sau poate trimite dosarul în instanţă pentru revocare. În cazul unui infractor aflat sub supraveghere, acesta este convocat la o întâlnire cu Consiliul de Supraveghere, care decide dacă un avertisment este suficient sau dacă este cazul să trimită dosarul în instanţă. În ambele cazuri instanţa poate decide să îi ofere infractorului încă o şansă sau să anuleze sentinţa şi să pronunţe o alta. 

Munca în folosul comunităţii este încheiată atunci când toate orele de muncă stabilite au fost executate. Pentru pedepsele condiţionate, Serviciul notează această menţiune în registrul condamnatului şi închide cazul. Dosarul cazului este apoi trimis Administraţiei Naţionale a Închisorilor pentru a fi arhivat. 

În cazul persoanelor aflate sub supraveghere, se notează în dosarul persoanei că a fost efectuată munca în folosul comunităţii, iar supravegherea continuă în general timp de un an de la pronunţarea sentinţei. 

UNGARIA
Sisteme de sancţionare

Consecinţele penale ale faptelor ilegale – sancţiunile -  joacă un rol foarte important în diminuarea numărului acestora. Prevenirea faptelor ilegale, educaţia în acest sens nu joacă un rol primar, dar sunt totuşi foarte importante
. 

Pentru ca şi consecinţele faptelor ilegale să aibă un efect avantajos, trebuie găsit şi aplicat un sistem armonizat de pedepse. 

Sistemul de sancţiuni reprezintă totalitatea normelor legale ce se referă la:

· consecinţele legale ale faptelor ilegale, în cazuri separate;
· aplicarea şi executarea acestora.
Pentru că sancţionările ilegalităţilor reprezintă un amestec serios în sfera privată a cetăţeanului, trebuie stabilite condiţiile şi aplicarea acestora. Întrebarea este cât de mare este marja de apreciere a celui care aplică legea (individualizarea pedepsei), în cadrul stabilit de legiuitor.

Sistemul de sancţionare ce s-a dezvoltat din legislaţia penală poate fi:

· absolut nedefinit (oferă putere proprie, nu există cadru legal);
· absolut definit (rigidizarea legislaţiei penale, cauzează nedreptăţi);
· relativ definit (legiuitorul oferă celui ce îl aplică o marjă de apreciere relativ mică) ;
· relativ nedefinit (legiuitorul oferă celui îl aplică o marjă de apreciere relativ mare).
Sistemul de sancţionare unguresc porneşte de la dualitatea consecinţelor juridice. Cele două feluri de consecinţe legale ale faptelor ilegale constau în:

· pedepse (principale şi secundare); 

· măsuri.
În Ungaria majoritatea faptelor ilegale sunt pedepsite cu închisoarea. Totuşi, măsura în care pedepsele cu privare de libertate se înlocuiesc cu cele fără privare de libertate se măreşte în ultima vreme. 

“Politica de pedepsire pe două benzi”
Asemănător cu tendinţele vest-europene, instanţele ungare trebuie să facă diferenţa între persoanele sau grupurile de persoane ce pot fi integrate în societate fără pedepse privative de libertate şi cele ce nu pot fi. Aplicarea pedepselor privative de libertate este în multe cazuri neadecvată. Poliţiştii de proximitate servesc în mare parte acestui ţel. 

Legislaţia penală ungară cunoaşte următoarele pedepse şi măsuri:

Pedepse principale:

· cu privare de libertate;
· amenzi;
· munca în folosul comunităţii.
Pedepse secundare:

· interzicerea participării la activităţi politice;
· interzicerea activităţilor de achiziţionare; 

· interzicerea conducerii auto;
· expulzare;
· excludere din comunitate;
· amenda secundară pecuniară.
Măsuri:

· mustrare prin sentinţă;
· eliberare în probă;
· tratament forţat;
· tratarea forţată a alcoolicilor;
· confiscări;
· confiscări ale averii;
· supraveghere de către poliţiştii de proximitate ;
· măsuri ce pot fi aplicate contra persoanelor juridice.
Munca în folosul comunităţii
În Ungaria, spre deosebire de celelalte ţări, nu este necesar acordul vinovatului pentru aplicarea sancţiunii de muncă în folosul comunităţii. În statele vestice şi anglo-saxone condamnarea la muncă în folosul comunităţii se poate face numai cu acordul liber exprimat al vinovatului.

Această reglementare asigură pe de o parte eficacitatea, iar pe de altă parte respectarea convenţiilor şi cerinţelor internaţionale. Acordul condamnatului este important şi pentru reintegrarea sa în societate şi repararea greşelilor pe care   le-a făcut. Fără dorinţa acestuia, cele de mai sus nu sunt posibile. Atât convenţiile internaţionale cât şi legislaţia naţională confirmă interdicţia muncii obligatorii. 

Conform Convenţiei din 26.06.1957 a organizaţiilor internaţionale pentru chestiuni legate de muncă: 
Toţi membrii organizaţiilor internaţionale pentru chestiuni legate de muncă vor prelua sarcina desfiinţării muncilor obligatorii şi a celor în folosul comunităţii pentru a obţine următoarele: 

a. pentru a nu se ajunge la constrângerea politică sau la mijlocul de educare sub forma unei pedepse pentru declaraţii şi opinii politice, ideologice ce se află în contradicţie cu politica actuală de guvernare, socială sau sistemul economic;

b. pentru a nu folosi forţa de muncă în scopul atingerii unor obiective economice;

c. pentru a nu o folosi ca mijloc de disciplinare;

d. pentru a nu fi folosită ca pedeapsă pentru participarea la greve;

e. pentru a nu fi folosită ca mijloc de discriminare rasistă, socială, naţională sau religioasă.

Cu toate că în legislaţia ungară vinovatul poate fi pedepsit cu munca în folosul comunităţii fără aprobarea acestuia, totuşi acesta nu poate fi forţat să presteze această muncă.

Legiuitorul doreşte de fapt să îl dirijeze pe vinovat în direcţia muncii, şi nu în cea a privării de libertate.

În legislaţie este stipulat că în Republica Ungaria respectarea drepturilor omului şi protecţia acestora reprezintă o sarcină primordială a statului. Oricine are drept de muncă şi este liber în alegerea ei. Reglementările au la bază drepturile fundamentale, dar nu pot îngrădi foarte tare conţinutul legii. Munca în folosul comunităţii prestată de către o persoană condamnată poate fi desfăşurată la vechiul loc de muncă. 
Conform legislaţiei ungare, condamnatul poate alege între munca în folosul comunităţii şi închisoare. În celelalte ţări este acceptată şi pedeapsa cu amenda ca pedeapsă alternativă. Consiliul Ministerial al Consiliului European formulează recomandarea conform căreia vinovatul poate intra în închisoare dacă s-au aplicat toate celelalte metode sau dacă nu pot fi aplicate alte măsuri.
Totuşi, în prezent numai în 4-5% din sentinţe se pronunţă pedeapsa cu munca în folosul comunităţii. Motivele trebuie căutate în cultura juridică, în relaţiile economice şi cele sociale.
Avantajul acestei forme de pedeapsă şi totodată motivul introducerii ei în sistemul de sancţionări este acela că vinovatul nu execută pedeapsa cu închisoarea. Efectele negative ale pedepsei cu închisoarea (despărţirea persoanei de mediul familiarizat, familie, costuri etc.) astfel pot fi evitate. 

În acest caz, când condamnatul îşi ispăşeşte pedeapsa prin munca în folosul comunităţii în locul în care a comis ilegalitatea, pot fi aşteptate efecte pozitive. Scopul primar criminologic al pedepsei nu este acela de a educa prin muncă, ci de a repara greşelile făcute faţă de societate. Condamnaţii la muncă în folosul comunităţii pot câştiga respectul celor din jur, dacă îşi îndeplinesc bine sarcinile de muncă (nu este vorba neapărat de munca fizică, ci şi, de exemplu, aceea de îngrijire a bolnavilor). În Marea Britanie tribunalele aşteaptă de la făptaşi servicii sociale. 

Munca în sine îi poate reda condamnatului respectul de sine. Timpul petrecut la locul de muncă îl va împiedica pe condamnat să reia legături vechi şi îl va ajuta să cunoască noi oameni. 

Regulile executării pedepsei de muncă în folosul comunităţii
Următoarele organe şi persoane au atribuţii în aplicarea pedeapsei prin muncă în folosul comunităţii:

· tribunalul ce dă sentinţa;
· judecătorul executiv;
· poliţistul de proximitate;
· locul de muncă stabilit.
Tribunalul ce dă sentinţa:

· stabileşte în sentinţă ce fel de muncă va presta condamnatul (de ex. muncă fizică/intelectuală) ;
· în sentinţă poate fi stabilită munca adecvată condiţiilor de sănătate şi pregătirii celui în cauză, condiţia fiind ca pedepsitul să fie în stare să o execute. 

Judecătorul executiv:

· se ocupă de executarea sentinţei şi de celelalte atribuţiuni pe care le are ;
· stabileşte locul de muncă (ţine cont de propunerea poliţistului de proximitate) ;
· la stabilirea locului de muncă, primeşte ajutor din partea Oficiului pentru muncă (conform legii) şi informaţii privitoare la piaţa muncii ;
· poate stabili alte locuri de muncă.
Poliţistul de proximitate controlează dacă:

· condamnatul îşi îndeplineşte corespunzător sarcinile de serviciu ;
· locul de muncă corespunde obligaţiilor ce-i revin condamnatului la muncă în folosul comunităţii ;
- poate cere procuraturii adoptarea unor măsuri.

Locul de muncă:

· îi va da de muncă condamnatului, în timpii stabiliţi ;
· plăteşte transportul condamnatului, dacă acesta munceşte în altă parte decât în localitatea de reşedinţă ;
· informează tribunalul în legătură cu programul de muncă şi începerea acestuia ;
· informează tribunalul atunci când condamnatul nu îşi îndeplineşte sarcinile de muncă ;
· informează tribunalul despre evoluţia condamnării.

OLANDA

Atunci când munca în folosul comunităţii a fost introdusă, în 1971, nu a avut succes. În 1977 s-a înfiinţat o comisie pentru studierea acestui tip de pedeapsă. Aceasta a condus la introducerea unui proiect-pilot, în 1982, urmat de adoptarea unei legi în 1989. În februarie 2001, legea a fost modificată
. 
Serviciul olandez de probaţiune coordonează şi urmăreşte executarea sancţiunilor cu munca în folosul comunităţii. Serviciul de probaţiune selectează un loc de muncă pentru infractor şi raportează procurorului în legătură cu progresul muncii în folosul comunităţii. Supravegherea zilnică se asigură la locul unde se prestează munca. Aceasta se efectueză în cadrul organizaţiilor non-profit unde infractorii sunt plasaţi pentru a presta muncă de curăţare, servicii de mentenanţă etc. Dacă este posibil, infractorii sunt plasaţi într-un loc care are legătură într-un fel cu infracţiunea pe care au săvârşit-o. Infractorilor li se oferă materiale de muncă şi transport de către ofiţerul de probaţiune, în parteneriat cu comunitatea locală.
În Olanda este posibil ca infractorul să fie plasat fie pentru munca în folosul comunităţii, fie să i se acorde sancţiuni cu caracter educativ sau o combinaţie a celor două. Toate aceste infracţiuni sunt denumite task punishment
. Instanţa este liberă să stabilească tipul sancţiunii. De asemenea, este posibil să se combine pedeapsa cu munca în folosul comunităţii cu monitorizarea electronică, programele obligatorii sau amenzi. Timpul alocat pentru task punishment poate fi de maxim 480 ore, din care 240 ore trebuie dedicate muncii. De asemenea, este posibil să se combine task punishment cu închisoarea necondiţionată până la şase luni. În acest caz, este dezirabil ca închisoarea să fie executată mai întâi pentru a nu pierde efectul de resocializare al task punishment. Infractorul nu trebuie să-şi exprime consimţământul personal în instanţă, ci poate să şi-l exprime şi în formă scrisă, prin intermediul serviciului de probaţiune sau prin avocat. Singura excepţie este când sunt implicate sancţiuni cu caracter educativ. În aceste cazuri, consimţământul trebuie exprimat personal în instanţă. În principiu, toate infracţiunile pot fi pedepsite cu o task punishment. 
IRLANDA
Sancţiunea cu munca în folosul comunităţii a fost introdusă prin Legea privind justiţia penală din 1983 şi a devenit operaţională din 1984. 
Munca în folosul comunităţii este folosită pentru a înlocui pedepsa cu închisoarea. Infractorul găsit vinovat trebuie să aibă cel puţin 16 ani şi să consimtă să presteze muncă în folosul comunităţii. Sancţiunea cu munca în folosul comunităţii se stabileşte de către judecător, în urma unui raport de necesitate redactat de ofiţerul de probaţiune. Ordinul de pedeapsă cu munca în folosul comunităţii stabilit de judecător poate varia între 40 şi 240 ore şi se menţionează pedeapsa cu închisoarea substituită. Pot fi stabilite mai multe ordine de muncă în folosul comunităţii, dar numărul maxim de ore acordate pentru toate ordinele nu poate depăşi 240 ore în total. Cele mai populare intervale orare sunt 80/120 ore, 160/200 ore. Există diverse criterii care permit ofiţerului de probaţiune să evalueze necesitatea. Infractorii recalcitranţi, dependenţi de alcool sau de droguri nu sunt admişi să presteze muncă în folosul comunităţii.
Principalele sarcini ale supraveghetorului remunerat sunt să păstreze un orar pentru fiecare infractor, să emită instrucţiuni privind munca, să lucreze pe lângă infractor şi să informeze ofiţerul de probaţiune despre neprestarea muncii. În acest caz sunt emise două avertismente, urmate de o suspendare şi revenirea în instanţă. Supraveghetorul înaintează un orar săptămânal pentru plată şi chitanţe pentru echipamentul cumpărat. Supraveghetorul trebuie să ţină o evidenţă a accidentelor şi să le raporteze. I se transmite un manual de bune practici în materie de siguranţă. Succesul prestării muncii în folosul comunităţii depinde în mare măsură de supraveghetor şi de personalitatea sa în a motiva infractorii. Trebuie să se acorde încredere supraveghetorilor, care lucrează singuri, la distanţă de ofiţerii de probaţiune.
Majoritatea proiectelor selectate implică munca în organizaţii sportive, şcolare şi religioase şi constau în vopsit, grădinărit etc. În zonele rurale sau izolate, supravegherea voluntară a infractorilor poate fi efectuată de un membru al comunităţii sau de organizaţia implicată. Organizaţiile care folosesc munca în folosul comunităţii oferă materialele, iar serviciul de probaţiune echipamentul. Toate organizaţiile care folosesc munca în folosul comunităţii trebuie să aibă angajaţi şi asigurare de răspundere publică. Ministerul Justiţiei are o asigurare globală pentru orice pretenţie.

FINLANDA

Munca în folosul comunităţii a fost introdusă în patru regiuni, printr-un proiect-pilot din 1991. Trei ani mai târziu a fost implementată în întrega ţară. Sancţiunea cu muncă în folosul comunităţii poate fi aplicată ca alternativă la pedeapsa cu închisoarea pe o perioadă de opt luni, vinovatul fiind condamnat la muncă neplătită de la 20 la 200 ore. În principiu, o oră de muncă în folosul comunităţii este echivalentă cu o zi de închisoare. În Finlanda, sancţiunile cu muncă în folosul comunităţii sunt utilizate ca substitute la pedepsele cu închisoarea. Instanţa trebuie să stabilească o pedeapsă cu închisoarea, care se comută mai târziu în muncă în folosul comunităţii dacă vinovatul acceptă această schimbare şi este capabil să îndeplinească munca. Procuratura solicită un raport de necesitate, care este redactat de către serviciul de probaţiune.
PORTUGALIA

Munca în folosul comunităţii poate fi prevăzută ca :

· sancţiune care înlocuieşte pedeapsa cu închisoarea până la un an ;
· în locul unei amenzi, la cererea vinovatului ;

· înaintea pronunţării sentinţei ;

· ca obligaţie pentru tinerii infractori cu vârste cuprinse între 16 şi 21 ani.

Sancţiunile cu muncă în folosul comunităţii constau în muncă neplătită prestată în folosul statului sau al altor agenţii. Înainte de a fi aplicată această pedeapsă, este necesar consimţământul infractorului. Numărul orelelor de muncă stabilite pentru fiecare infractor variază între 36 şi 380 şi trebuie prestate în termen de 18 luni. Dacă infractorul nu respectă pedepsa stabilită de instanţă, munca în folosul comunităţii se converteşte în pedepsa cu închisoare. Atunci când amenzile sunt convertite în muncă în folosul comunităţii şi munca nu se prestează, infractorul se pedepseşte cu închisoare, chiar dacă fapta pe care a săvârşit-o nu ar fi fost pedepsită cu închisoarea. Munca în folosul comunităţii din faza anterioară pronunţării sentinţei se stabileşte printr-o înţelegere dintre magistratul care judecă dosarul, procuror, infractor şi victimă, atunci când se consideră că aceasta este necesară pentru interesele societăţii şi ale victimei. Munca în folosul comunităţii se aplică infractorilor minori atunci când judecătorul consideră că este în interesul societăţii ca infractorul să nu meargă la închisoare şi reduce astfel pedepsa originală cu închisoarea pentru a permite infractorului să fie plasat pentru a presta muncă în folosul comunităţii.
Sancţiunile cu muncă în folosul comunităţii sunt prevăzute pentru infracţiuni ca : vandalism, agresiune, falsificare de documente, furt, tâlhărie şi conducerea autoturismului în stare de ebrietate sau fără permis. 
Munca prestată trebuie să fie utilă societăţii, să permită infractorilor o experienţă pozitivă şi să aibă o componentă de reabilitare. Munca este prestată de regulă în cadrul unor instituţii sociale, non-profit. 
Atunci când instanţa consideră oportună sancţiunea cu munca în folosul comunităţii, solicită un raport de la serviciul de probaţiune. Dacă acesta este favorabil şi instanţa stabileşte sancţiunea cu munca în folosul comunităţii, serviciul de probaţiune plasează infractorul. Locul de muncă este responsabil apoi cu supravegherea infractorului, iar ofiţerul de probaţiune atribuit în dosar va monitoriza cazul. Ofiţerul de probaţiune va raporta în mod periodic instanţei în legătură cu efectuarea sancţiunii cu muncă în folosul comunităţii.
� � HYPERLINK "http://www.penalreform.ro/mfc/documente/publicatii/Munca%20in%20Folosul%20Comunitatii%20Romania%20in%20Context%20European,%20PRI%202004.pdf" ��http://www.penalreform.ro/mfc/documente/publicatii/Munca%20in%20Folosul%20Comunitatii%20Romania%20in%20Context%20European,%20PRI%202004.pdf�


� � HYPERLINK "http://www.penalreform.ro/mfc/documente/publicatii/Munca%20in%20Folosul%20Comunitatii%20Ghid%20Practic,%20PRI%202004.pdf" ��http://www.penalreform.ro/mfc/documente/publicatii/Munca%20in%20Folosul%20Comunitatii%20Ghid%20Practic,%20PRI%202004.pdf�


� � HYPERLINK "http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana" ��http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana�


� � HYPERLINK "http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/UK" ��http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/UK�


� Juraţii (magistrates) sunt persoane respectabile din cadrul comunităţii, care nu au pregătire juridică, iar judecătorii sunt cei cu pregătire juridică.


(� HYPERLINK "http://sixthsense.osfc.ac.uk/law/glossary.asp#M" ��http://sixthsense.osfc.ac.uk/law/glossary.asp#M�)


� � HYPERLINK "http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Cehia" ��http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Cehia�


� � HYPERLINK "http://www.justice.gouv.fr/art_pix/1_guide_tig_20091102.pdf" ��http://www.justice.gouv.fr/art_pix/1_guide_tig_20091102.pdf�


� � HYPERLINK "http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Franta" ��http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Franta�


� � HYPERLINK "http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Suedia" ��http://www.penalreform.ro/mfc/legislatie.php?unde=experienta_internationala&path=documente/experienta_internationala/Experienta%20europeana/Suedia�


� Suport de curs pentru facilitatori de reţea PRI ian. 2006 � HYPERLINK "http://www.penalreform.ro/mfc/publicatii.php?unde=publicatii" ��http://www.penalreform.ro/mfc/publicatii.php?unde=publicatii�


� � HYPERLINK "http://www.cepprobation.org/uploaded_files/rep%20Val%2001.pdf" ��http://www.cepprobation.org/uploaded_files/rep%20Val%2001.pdf�


� Sancţiunile cu muncă în folosul comunităţii n-au mai fost considerate exclusiv ca o posibilitate de a înlocui pedepsele cu închisoarea, ci sancţiuni autonome, plasate, în funcţie de gravitatea faptei, între pedepsele cu închisoarea şi amenzi.


� HYPERLINK "http://www.ejprob.ro/uploads_ro/701/Only_for_minor_offences_Community_Service_in_the_Netherlands.pdf" ��http://www.ejprob.ro/uploads_ro/701/Only_for_minor_offences_Community_Service_in_the_Netherlands.pdf�

